CELEX: 32017R1147
Language: et
Date: 2017-06-28 00:00:00
Title: Komisjoni rakendusmäärus (EL) 2017/1147, 28. juuni 2017, millega muudetakse rakendusmäärust (EL) 2016/1368, millega kehtestatakse finantsturgudel kasutatavate kriitilise tähtsusega võrdlusaluste loetelu vastavalt Euroopa Parlamendi ja nõukogu määrusele (EL) 2016/1011 (EMPs kohaldatav tekst )

29.6.2017   
            
            
               ET
            
            
               Euroopa Liidu Teataja
            
            
               L 166/32
            
         KOMISJONI RAKENDUSMÄÄRUS (EL) 2017/1147,
   28. juuni 2017,
   millega muudetakse rakendusmäärust (EL) 2016/1368, millega kehtestatakse finantsturgudel kasutatavate kriitilise tähtsusega võrdlusaluste loetelu vastavalt Euroopa Parlamendi ja nõukogu määrusele (EL) 2016/1011
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 20 lõiget 1,
   ning arvestades järgmist:
   
               (1)
            
            
               Võrdlusalustel on oluline roll paljude finantsinstrumentide ja finantslepingute hinna kindlaksmääramisel ning paljude investeerimisfondide tootluse mõõtmisel. Võrdlusaluste jaoks sisendandmete esitamise ja võrdlusaluste haldamise puhul on paljudel juhtudel manipuleerimise oht ning asjaomastel isikutel on sageli huvide konflikt.
            
         
               (2)
            
            
               Oma majandusliku rolli täitmiseks peavad võrdlusalused peegeldama aluseks olevat turu- või majandusolukorda. Kui võrdlusalus enam ei peegelda aluseks olevat turgu, nt pankadevahelised intressimäärad, võib sellel olla negatiivne mõju muu hulgas turu usaldusväärsusele, kodumajapidamiste rahastamisele (eluasemelaenud ja muud laenud) ja ettevõtjatele liidus.
            
         
               (3)
            
            
               Oht liidu kasutajatele, turgudele ja majandusele suureneb tavaliselt juhul, kui teatava võrdlusalusega seotud finantsinstrumentide, finantslepingute ja investeerimisfondide koguväärtus on suur. Seepärast on määrusega (EL) 2016/1011 kehtestatud erinevad võrdlusaluste kategooriad ja täiendavad nõuded, millega tagatakse teatavate kriitilise tähtsusega võrdlusaluste usaldusväärsus ja kindlus, sealhulgas on antud pädevatele asutustele õigus nõuda teatavatel tingimustel kriitilise tähtsusega võrdlusaluse sisendandmete esitamist või sellise võrdlusaluse haldamist.
            
         
               (4)
            
            
               Seoses kriitilise tähtsusega võrdlusaluste haldurite pädevate asutuste täiendavate kohustuste ja õigustega peab olema kehtestatud kriitilise tähtsusega võrdlusaluste kindlaksmääramise ametlik kord. Vastavalt määruse (EL) 2016/1011 artikli 20 lõikele 1 peetakse võrdlusalust kriitilise tähtsusega võrdlusaluseks juhul, kui seda järgitakse otseselt või võrdlusaluste kombinatsioonis kaudselt finantsinstrumentides või -lepingutes või kasutatakse investeerimisfondide tootluse mõõtmiseks ning osutatud finantsinstrumentide, -lepingute ja investeerimisfondide koguväärtus on vähemalt 500 miljardit eurot, arvestatuna kõigi võrdlusalusega hõlmatud lõpptähtaegade või tähtaegade põhjal, kui viimane on asjakohane.
            
         
               (5)
            
            
               Komisjoni rakendusmäärusega (EL) 2016/1368 (2) on kehtestatud finantsturgudel kasutatavate kriitilise tähtsusega võrdlusaluste loetelu vastavalt määrusele (EL) 2016/1011. Andmete analüüs ja Euroopa Keskpanga edastatud teave on näidanud, et pankadevahelise üleööturu keskmise aastaintressimääraga (EONIA) seotud finantsinstrumentide ja -lepingute väärtus liidus ületab määruse (EL) 2016/1011 artikli 20 lõike 1 kohase 500 miljardi euro suuruse künnise.
            
         
               (6)
            
            
               EONIA on ühe pankade paneeli tagamata üleöölaenutehingute keskmine liidu ja EFTA pankadevahelisel turul. See on eurodes tehtavate intressimäära vahetustehingute viiteintressimäär. Seega on EONIA Euroopa vahetustehingute turu ja liidu finantsstabiilsuse seisukohast otsustava tähtsusega.
            
         
               (7)
            
            
               Võttes aluseks Euroopa Keskpanga arvutused, mis põhinevad Euroopa 52 suurima panga rahaturgu käsitleva statistilise aruandluse raames edastatavatel päevaaruannetel, on pelgalt selle valimi pankade puhul EONIAga seotud asjaomaste rahaturuinstrumentide hinnanguline summa tagamata turu puhul umbes 450 miljardit eurot ja tagatud turu puhul umbes 400 miljardit eurot. Lisaks arvatakse, et EONIAga on seotud suurem osa tehingutest üleöö intressimäära vahetustehingute euroturul, mille tinglik väärtus on ligikaudu 5,2 triljonit eurot. EONIAt kasutatakse seega otseselt või võrdlusaluste kombinatsioonis kaudselt finantsinstrumentide või -lepingute võrdlusalusena või kasutatakse seda investeerimisfondide tootluse mõõtmiseks ning osutatud finantsinstrumentide, -lepingute ja investeerimisfondide koguväärtus on vähemalt 500 miljardit eurot, arvestatuna kõigi võrdlusalusega hõlmatud lõpptähtaegade põhjal.
            
         
               (8)
            
            
               EONIAt ja EURIBORi korraldab üks ja sama võrdlusaluste haldur ning see pankade paneel, mille esitatud sisendandmetel põhineb EURIBOR, on tegelikult EONIA sisendandmeid esitava pankade paneeli alamrühm. EURIBOR kajastab pikaajalisemaid laene, EONIA aga üleöölaene. Seega on finantsturgude stabiilsuse jaoks eluliselt tähtis, et ka EONIA määrataks kriitilise tähtsusega võrdlusaluseks.
            
         
               (9)
            
            
               Seega tuleks rakendusmäärusega (EL) 2016/1368 kehtestatud kriitilise tähtsusega võrdlusaluste loetelu muuta ja lisada sellesse EONIA.
            
         
               (10)
            
            
               Pidades silmas, et EONIA on pankadevahelise turu ja liidus sellega seotud suure hulga tuletisinstrumentide seisukohast ülioluline, peaks käesolev määrus jõustuma viivitamata.
            
         
               (11)
            
            
               Käesolevas määruses sätestatud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) 2016/1368 lisa asendatakse käesoleva määruse lisa tekstiga.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. juuni 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 171, 29.6.2016, lk 1.
   
      (2)  Komisjoni 11. augusti 2016. aasta rakendusmäärus (EL) 2016/1368, millega kehtestatakse finantsturgudel kasutatavate kriitilise tähtsusega võrdlusaluste loetelu vastavalt Euroopa Parlamendi ja nõukogu määrusele (EL) 2016/1011 (ELT L 217, 12.8.2016, lk 1).
   
      LISA
      „
            LISA
            
               Määruse (EL) 2016/1011 artikli 20 lõike 1 kohane kriitilise tähtsusega võrdlusaluste loetelu
            
            
                        Nr
                     
                     
                        Võrdlusalus
                     
                     
                        Haldur
                     
                     
                        Asukoht
                     
                  
                        1
                     
                     
                        Euro üleeuroopaline pankadevaheline intressimäär (Euro Interbank Offered Rate (EURIBOR®))
                     
                     
                        Euroopa rahaturgude instituut
                     
                     
                        Brüssel, Belgia
                     
                  
                        2
                     
                     
                        Euroala pankadevahelise üleööturu keskmine aastaintressimäär (Euro OverNight Index Average (EONIA®))
                     
                     
                        Euroopa rahaturgude instituut
                     
                     
                        Brüssel, Belgia
                     
                  “